## Espais Econòmics Empresarials adjudica una parcel·la de Parc Sagunt II per més de 64 milions d’euros

*** Este terreny, que té una superfície de 381.804 metres quadrats, es destinarà a usos industrials i logístics
* L’operació amb la societat Alveston ITG representa un pas clau en la consolidació del parc empresarial com un dels grans centres logístics i industrials de l’arc mediterrani**

Espais Econòmics Empresarials (EEE), societat pública participada al 50 % per la Generalitat i la Societat Estatal de Promoció Industrial i Desenrotllament Empresarial (SEPIDES E.P.E.) ha adjudicat la parcel·la IN-1 C de Parc Sagunt II a la societat Alveston ITG per un import total de 64.906.707 euros.

Esta operació representa un pas clau en la consolidació de Parc Sagunt II com un dels grans centres logístics i industrials de l’Arc Mediterrani, pol d’innovació i desenrotllament industrial de la Comunitat Valenciana.

La parcel·la IN-1 C, amb una superfície de 381.804 metres quadrats, ha sigut adjudicada dins del procés de comercialització iniciat per EEE el mes d’agost passat. Esta superfície es destinarà a usos industrials i logístics, donant suport a l’expansió de projectes estratègics que contribuiran a la creació d’ocupació i la transformació del model productiu valencià.

L’adjudicació d’esta parcel·la seguix l’estratègia d’EEE per a fomentar l’activitat econòmica, la industrialització i l’atracció d’inversions mitjançant l’oferta de sòl urbanitzat, adaptat a les necessitats de grans projectes empresarials.

El terreny adjudicat forma part de la parcel·la IN1, situada en el terme municipal de Sagunt, que té una superfície total d’1.000.202 metres quadrats i un preu mínim conjunt de 160.032.348,80 euros.

La comercialització s’ha plantejat amb un enfocament flexible, amb la finalitat de permetre a les empreses optar per l’adquisició de la totalitat del terreny o per algun dels quatre lots en els quals es dividia l’alienació:

 • Lot 1 (IN1-A): 164.407 metres quadrats – Preu mínim: 31.237.451,60 euros  
 • Lot 2 (IN1-B): 388.377 metres quadrats – Preu mínim: 62.140.400 euros  
 • Lot 3 (IN1-C): 381.804 metres quadrats – Preu mínim: 61.088.666 euros  
 • Lot 4 (IN1-D): 65.612 metres quadrats – Preu mínim: 14.106.769,20 euros

La venda s’ha fet exclusivament al comptat, sense fórmules de pagament ajornat.

**Futur prometedor per a la indústria a Sagunt**

Amb esta adjudicació, Parc Sagunt II continua avançant en la seua missió d’allotjar importants projectes industrials i logístics, com la gigafactoria de bateries elèctriques del grup Volkswagen, la qual cosa reforça el seu paper com un dels grans motors industrials d’Espanya.

La comercialització de la parcel·la IN-1 C no solament enfortix la infraestructura industrial de la Comunitat Valenciana, sinó que també obri noves oportunitats per a la inversió i la col·laboració empresarial en l’àmbit logístic, productiu i manufacturer.

Espais Econòmics Empresarials (EEE) és una societat mercantil de titularitat pública, creada amb la finalitat de planificar, desenrotllar i promoure intervencions urbanístiques en la Comunitat Valenciana. El seu objectiu és dotar la regió de sòl urbanitzat, apte per a usos industrials, productius i manufacturers, i amb això facilitar l’assentament de projectes empresarials estratègics que contribuïsquen al progrés econòmic i la transformació del model productiu.

Fecha: 05/11/2025